PTT ร่วมลดฝุ่น PM 2.5 ส่งน้ำมันดีเซลกำมะถันต่ำสูตรพิเศษจำหน่ายในกทม.-ปริมณฑล
PTT ร่วมลดฝุ่น PM 2.5 ส่งน้ำมันดีเซลกำมะถันต่ำสูตรพิเศษจำหน่ายในกทม.-ปริมณฑล
PTT ร่วมลดฝุ่น PM 2.5 ส่งน้ำมันดีเซลกำมะถันต่ำสูตรพิเศษจำหน่ายในกทม.-ปริมณฑล
23 ม.ค. 2563

นายอรรถพล ฤกษ์พิบูลย์ ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย บริษัท ปตท. จำกัด (มหาชน) หรือ PTT กล่าวว่า  จากสถานการณ์ฝุ่นละอองขนาดเล็ก PM 2.5 เกินค่ามาตรฐานในพื้นที่กรุงเทพฯ และปริมณฑล กลุ่ม ปตท. ตระหนักถึงปัญหาดังกล่าว จึงได้ใช้ความร่วมมือระหว่างบริษัทภายในกลุ่ม ปตท. โดยให้โรงกลั่นน้ำมันบมจ.พีทีที โกลบอล เคมิคอล (PTTGC) กลั่นน้ำมันดีเซลหมุนเร็วที่มีค่ากำมะถันต่ำเฉลี่ยประมาณ 10 PPM ต่ำกว่าค่าที่กฎหมายกำหนด (50 PPM) ถึงประมาณ 5 เท่า
พร้อมทั้งนำน้ำมันดีเซลหมุนเร็วกำมะถันต่ำจาก PTTGC ดังกล่าวมาผลิตเป็นน้ำมันดีเซลหมุนเร็วสูตรพิเศษสำหรับน้ำมันกลุ่มดีเซลทุกประเภทที่จ่ายออกจากคลังน้ำมันพระโขนง ของบมจ.ปตท.น้ำมันและการค้าปลีก (OR) หรือโออาร์ เพื่อจ่ายให้กับสถานีบริการน้ำมัน พีทีที สเตชั่น ในกรุงเทพฯ ภาคกลาง และภาคตะวันออก รวมกว่า 400 สถานี รวมทั้งกลุ่มลูกค้าโรงงานอุตสาหกรรม หน่วยงานราชการ ฯลฯ  โดยมีปริมาณการจ่ายประมาณ 40 ล้านลิตรต่อเดือน
นายบุรณิน รัตนสมบัติ รองกรรมการผู้จัดการใหญ่กลยุทธ์องค์กร นวัตกรรมและความยั่งยืน ของโออาร์ เปิดเผยว่า นอกเหนือจาก น้ำมัน พีทีที อัลตร้าฟอร์ซ ดีเซล พรีเมียม ซึ่งเป็นน้ำมันดีเซลตามมาตรฐานยูโร 5 มีค่ากำมะถันต่ำกว่า 10 PPM ที่ โออาร์ ได้จำหน่ายที่สถานีบริการน้ำมัน พีทีที สเตชั่น มากว่า 6 ปี ตั้งแต่ปี 2556 แล้วนั้น ในวันนี้ โออาร์ ในฐานะผู้นำการจำหน่ายน้ำมันพีทีที อัลตร้าฟอร์ซ ดีเซล ทุกชนิด ได้ร่วมมือกับ PTTGC นำน้ำมันดีเซลที่มีคุณภาพสูงและมีค่ากำมะถันต่ำเฉลี่ยประมาณ 10 PPM  ของ PTTGC มาเข้าสู่กระบวนการผลิตที่คลังน้ำมันพระโขนงให้เป็นน้ำมันดีเซลหมุนเร็ว สูตรพิเศษ กำมะถันต่ำ  ทั้ง  น้ำมัน  พีทีที อัลตร้าฟอร์ซ ดีเซล บี10 และ พีทีที อัลตร้าฟอร์ซ ดีเซล บี20 ซึ่งจะถูกจ่ายไปยังสถานีบริการน้ำมัน พีทีที สเตชั่น ของ โออาร์ ในเขตกรุงเทพฯ และปริมณฑล รวมถึงภาคกลางและภาคตะวันออกบางส่วน
โดยโออาร์ ได้ส่งเสริมการใช้น้ำมัน พีทีที อัลตร้าฟอร์ซ ดีเซล บี 10 สูตรพิเศษ กำมะถันต่ำ ซึ่งจะสามารถช่วยลดฝุ่นละอองขนาดเล็ก PM 2.5 ได้ประมาณ 24% อีกทั้งยังช่วยลดควันดำได้ประมาณ 50% เมื่อเทียบกับน้ำมันดีเซลหมุนเร็วปกติ (บี7) เนื่องจากน้ำมันสูตรพิเศษนี้จะทำให้การเผาไหม้สมบูรณ์มากขึ้น นอกจากนี้การใช้น้ำมัน พีทีที อัลตร้าฟอร์ซ ดีเซล บี 10  ยังช่วยประชาชนประหยัดค่าใช้จ่ายด้านเชื้อเพลิง เนื่องจากมีราคาถูกกว่าน้ำมันดีเซลธรรมดา บี 7 ถึง 2 บาท/ลิตร สอดคล้องกับนโยบายภาครัฐในการส่งเสริมให้น้ำมันดีเซลหมุนเร็ว บี 10 เป็นน้ำมันดีเซลเกรดมาตรฐานของประเทศไทย
ปัจจุบันมีสถานีบริการน้ำมัน พีทีที สเตชั่น ทั่วประเทศที่จำหน่ายน้ำมัน พีทีที อัลตร้าฟอร์ซ ดีเซล บี 10 แล้ว จำนวน 458 สถานี โดย โออาร์ มีแผนการขยายการจำหน่ายน้ำมัน พีทีที อัลตร้าฟอร์ซ ดีเซล บี 10 ทุกสถานีภายในเดือนมีนาคม 2563
ทั้งนี้ โออาร์ ได้เตรียมโปรโมชั่นพิเศษสำหรับลูกค้าที่เติม น้ำมัน พีทีที อัลตร้าฟอร์ซ ดีเซล บี 10 และ พีทีที อัลตร้าฟอร์ซ ดีเซล พรีเมียม โดยเมื่อเติม พีทีที อัลตร้าฟอร์ซ ดีเซล บี 10 หรือ พีทีที อัลตร้าฟอร์ซ ดีเซล พรีเมียม ตั้งแต่วันที่ 19 ธันวาคม 2562-31  มกราคม 2563  จะได้รับคะแนนสะสมบัตรพีทีที บลูการ์ด (PTT Blue Card) ถึง 10 เท่า และเมื่อเติมครบทุก 500 บาท ระหว่างวันที่ 1 กุมภาพันธ์ 2563 -31 มีนาคม 2563 จะได้รับน้ำดื่ม ขนาด 1.5 ลิตร ฟรี นอกจากนี้ ศูนย์บริการรถยนต์ ฟิต ออโต้ (FIT Auto) ยังจัดบริการตรวจเช็คสภาพรถยนต์ฟรี 30 รายการ พร้อมเปลี่ยนถ่ายน้ำมันเครื่องในราคาพิเศษระหว่างวันที่ 25 มกราคม 2563 – 29 กุมภาพันธ์ 2563 เพื่อร่วมช่วยลดฝุ่นละอองขนาดเล็ก PM 2.5 ด้วย